Tromsø-profil klar for Start: – Måtte selge
De to klubbene bekrefter at de har kommet til enighet om en overgangssum, men det gjenstår noen detaljer før spilleren offisielt er Start-spiller. – Aron har ikke vært interessert i å skrive under på en ny kontrakt, han er på utgående kontrakt og han hadde en trøblete høst da laget gjorde det bra. Skulle vi få noen igjen for Aron, så var det nå vi måtte selge ham, sier TILs sportssjef Svein-Morten Johansen. Sigurdarson, som fortrinnsvis har blitt brukt som kant i Tromsø, scoret seks seriemål i løpet av sine to sesonger i klubben. Han har spilt 45 kamper i Eliteserien. 24-åringen har også fått seks A-landskamper for Island. – Jeg kan bekrefte at vi har kommet til enighet med Tromsø om en overgang for Sigurdarson. Vi håper å komme i mål med de resterende detaljene i løpet av de neste 24 timene, sier Tor-Kristian Karlsen, sportslig leder i Start. Sigurdarson er den tredje offensive Tromsø-profilen som forlater klubben i vinter. Fra før har de solgt Mikael Norø Ingebrigtsen til IFK Göteborg og Thomas Lehne Olsen til Lillestrøm . Det har pågått en form for maktkamp mellom sportslig og økonomisk avdeling i klubben, angående hva man skal bruke salgsinntektene til, men nå er TIL klare på at de ønsker å reinvestere penger i en ny angrepsspiller. – Det gir oss også noen muligheter, som er å se etter en annen type spiller, som har tempo og gjennombruddskraft. Så finner vi den rette spilleren, vil vi hente inne en ny, sier Svein-Morten Johansen.
Start er enige med Tromsø om en overgang for islendingen Aron Sigurdarson (24).